b"\n_START_ARTICLE_\nCentre Nacional d'Educaci\xc3\xb3 Sexual\n_START_SECTION_\nHist\xc3\xb2ria\n_START_PARAGRAPH_\nDes de la Revoluci\xc3\xb3 cubana van existir diferents programes nacionals d'educaci\xc3\xb3 sexual coordinats des de la Federaci\xc3\xb3 de Dones Cubanes i el Ministeri de Salut P\xc3\xbablica de Cuba. El 1972 es va fundar el Grup Nacional de Treball d'Educaci\xc3\xb3 Sexual com a entitat pr\xc3\xb2pia per a desenvolupar i coordinar aquest tipus d'accions en les institucions i la societat cubana. A partir de 1977 tamb\xc3\xa9 va adquirir les tasques de formaci\xc3\xb3 de terapeutes i educadores sexuals, d'atenci\xc3\xb3 especialitzada a les persones transsexuals i de consell i ter\xc3\xa0pia per a disfuncions sexuals._NEWLINE_El 1989 es va fundar el Centre Nacional d'Educaci\xc3\xb3 Sexual com a successor del Grup Nacional de Treball d'Educaci\xc3\xb3 Sexual, intensificant la seva labor en la recerca i la formaci\xc3\xb3 de professionals qualificades en l'\xc3\xa0rea de la sexualitat.\n_START_SECTION_\nActivitats\n_START_PARAGRAPH_\nLa missi\xc3\xb3 principal de l'organisme \xc3\xa9s \xc2\xabcontribuir al fet que l'\xc3\xa9sser hum\xc3\xa0 visqui la seva sexualitat de forma sana, plena, plaent i responsable\xc2\xbb._NEWLINE_A m\xc3\xa9s de l'elaboraci\xc3\xb3 de materials sobre educaci\xc3\xb3 sexual i recerca sobre la sexualitat humana, entre les seves funcions recau l'assessorament de les institucions cubanes en les \xc3\xa0rees relacionades amb la sexualitat, l'orientaci\xc3\xb3 sexual, la identitat de g\xc3\xa8nere i el VIH. El CENESEX \xc3\xa9s el major precursor d'esdeveniments cient\xc3\xadfics i culturals dels drets sexuals a l'illa."